От 1-ви до 3-ти февруари 2019 г. Пловдив ще бъде домакин на мачовете от група „А" на Европейската зимна купа за девойки до 14 годишна възраст. Мачовете ще се играят в зала „Атаро Клима". Състезанието ще се проведе със съдействието „АТАРО Клима" ЕООД, Община Пловдив, Българска Федерация по Тенис и ТК „Пловдив 1981".
България ще бъде в състав Йоанна Радулова (ТК "Тракия СКЛАТ", гр.Пловдив), Анастасия-Александра Николова (ТК "Супер Спорт", гр.Варна) и Мария Рогачева (ТК „Пловдив 1981"). Капитан на България е Александър Пенев.
Общо 8 отбора ще участват на състезанието в Пловдив. Освен нашите момичета на кортовете в зала „Атаро Клима" ще видим отборите на Холандия, Норвегия, Румъния, Сърбия, Испания, Швеция и Турция. Първите два отбора ще се класират за финалите в Чехия.
Вече е известен и състава на България за Европейската зимна купа за юноши до 14 годишна възраст. Нашите момчета попаднаха в група „А", а мачовете ще се проведат в Белгия.